Villa Pisani (Montagnana)

Villa Pisani je renesansna vila u sjevernotalijanskom naselju Montagnani, koju je projektirao Andrea Palladio. Historija i karakteristike Palladio se početkom 1552. prihvatio posla da za svog prijatelja Francesca Pisanija, pored srednjovjekovne utvrde Montagnana isprojektira građevinu koja je trebala ujedinjavati dvije funkcije, tako da bude s jedne strane tipična gradska palača, a sa druge vila u prirodi. Pisani je bio moćan i utjecajan venecijanski plemić, mecena brojnih umjetnika i pisaca, od Veronesea do Maganze, Vittoria, pa i samog Palladija, tako da se on bez krzmanja prihvatio tog zadatka. Gradnja je počela u septembru pa je vila bila kompletno dovršena 1555. godine, uključujući i skulpturalnu dekoraciju. Villa Pisani za razliku od drugih Palladijevih projekata uz sebe nema nikakvih objekata namijenjenih poljoprivredi (štala ili slično), tako da njen jednostavni monovolumen dobro odražava sofisticirani ukus vlasnika. Palladio je prvi put na toj vili primjenio dvostruki red lezena i dvostruke lođe okrunjene timpanonom (to rješenje je već koristio na Palazzo Chiericati). Čitav volumen je opasao neprekinutim i elegantnim dorskim frizom na pozadini bijele žbuke. U fasadi prema vrtu, dvodimenzionalnost zida kreće se u plastičnom iskopu portika i gornje lođe. Kako ne postoje njegovi crteži za tu zgradu, pretpostavlja se da je tlocrt koji je objavio u svom traktatu Quattro Libri rezultat kasnijeg razmišljanja o tom projektu koji je već bio realiziran. Villa Pisani sa svoje dvije etaže, istovjetnog tlocrta, jedna je od rjeđih u njegovu opusu. Gornji kat je namjenio za privatne odaje vlasnika, a prizemlje za svakodnevni život, kao prostor gdje se obavljaju poslovi i prima goste. Vertikalne veze osigurane su simetričnim eliptičnim spiralnim stepeništima na bočnim stranama lođe prema vrtu. Opremljena brojnim kaminima, ukazuje da se nije koristila samo ljeti. Različiti su jedino stropovi, u prizemlju bačvasti. Najvažnija prostorija, salon u prizemlju, dekoriran je skulpturama Četiri godišnja doba od Alessandra Vittoria. Villa Pisani je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Pisani, Montagnana (PD) (na portalu Palladio museum) (it)